(8)

PBV v tom istom stanovisku potvrdil názor, ktorý jednomyseľne schválili členovia projektu PESCO Vojenská mobilita, že Nórsko spĺňa všeobecné podmienky stanovené v článku 3 rozhodnutia (SZBP) 2020/1639, a to takto: — Nórsko spĺňa podmienku stanovenú v článku 3 písm. a), ktorá vyžaduje stotožnenie sa s hodnotami, na ktorých je Únia založená, ako sa stanovujú v článku 2 zmluvy, a so zásadami uvedenými v článku 21 ods. 1 zmluvy, ako aj s cieľmi spoločnej zahraničnej a bezpečnostnej politiky (SZBP) stanovenými v článku 21 ods. 2 písm. a), b), c) a h) zmluvy; Nórsko nie je v pozícii, ktorá je v rozpore s bezpečnostnými a obrannými záujmami Únie a jej členských štátov, vrátane dodržiavania zásady dobrých susedských vzťahov s členskými štátmi, a vedie politický dialóg s Úniou, ktorý by mal zahŕňať aj aspekty bezpečnosti a obrany, keď sa zúčastňuje na tomto projekte PESCO Vojenská mobilita; — pokiaľ ide o podmienku uvedenú v článku 3 písm. b) týkajúcu sa značnej pridanej hodnoty Nórska k projektu PESCO Vojenská mobilita, v oznámení sa uvádza podrobný prehľad príspevku Nórska vrátane rozsahu, formy a miery jeho účasti na danom projekte, ktorý preukazuje splnenie tejto podmienky; — pokiaľ ide o podmienku uvedenú v článku 3 písm. c), účasť Nórska na projekte PESCO Vojenská mobilita prispeje k posilneniu spoločnej bezpečnostnej a obrannej politiky (SBOP) a úrovni ambícií Únie, a to aj v kontexte podpory misií a operácií SBOP, ako sa taktiež podrobne uvádza v oznámení; — pokiaľ ide o podmienku uvedenú v článku 3 písm. d), projekt PESCO Vojenská mobilita nerieši obstarávanie v oblasti vyzbrojovania, výskumu a rozvoja spôsobilostí, ani využívanie a vývoz zbraní či spôsobilostí a technológií. V rámci tohto projektu sa nevyvíjajú žiadne spôsobilosti ani technológie. V dôsledku toho nebude účasť Nórska na tomto projekte viesť k závislosti od Nórska ani k obmedzeniam, ktoré by Nórsko uložilo voči ktorémukoľvek členskému štátu; — požadovaná konzistentnosť účasti Nórska podľa článku 3 písm. e) s príslušnými väčšími záväzkami PESCO, aj v súvislosti so schopnosťou nasadenia a interoperabilitou síl, ktoré tento projekt pomáha napĺňať, ako sa uvádza v prílohe k rozhodnutiu (SZBP) 2017/2315, je tiež splnená, ako sa podrobnejšie uvádza v oznámení. Keďže projekt PESCO Vojenská mobilita nie je projekt zameraný na spôsobilosti, podmienka týkajúca sa príspevku účasti Nórska k plneniu priorít vyplývajúcich z plánu rozvoja spôsobilostí a koordinovaného ročného hodnotenia obrany alebo pozitívneho vplyvu na európsku obrannú technologickú a priemyselnú základňu sa v tejto súvislosti neuplatňuje; — požiadavka uvedená v článku 3 písm. f) je splnená, keďže od 1. decembra 2004 je v platnosti dohoda o bezpečnosti utajovaných skutočností medzi Úniou a Nórskom (4); — podmienka uvedená v článku 3 písm. g) sa v tomto prípade neuplatňuje, pretože projekt PESCO Vojenská mobilita sa nevykonáva s podporou Európskej obrannej agentúry a administratívne dojednanie s touto agentúrou, ktoré nadobudlo účinnosť, sa preto nevyžaduje; — pokiaľ ide o podmienku uvedenú v článku 3 písm. h), Nórsko sa zaviazalo, že sa bude usilovať o uzavretie administratívneho dojednania pre tento projekt a zaistenie akejkoľvek inej potrebnej projektovej dokumentácie v súlade s rozhodnutiami Rady (SZBP) 2017/2315 a (SZBP) 2018/909 (5).